ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
கோபால் ரத்னா விருது: கால்நடை மற்றும் பால்வளத் துறைக்கான தேசிய விருதுகளை அறிமுகப்படுத்தினார் மத்திய அமைச்சர் திரு கிரிராஜ் சிங்
மற்றும் பால் வள அமைச்சர் திரு கிரிராஜ் சிங், காணொலி வாயிலான கூட்டத்தைத் தலைமையேற்று நடத்தினார். ஒவ்வொரு ஆண்டும் ஜூன் முதல் நாள் உலக பால் தினமாக அனுசரிக்கப்படுகிறது.
கால்நடை மற்றும் பால்வளத் துறைக்கான தேசிய விருதுகளாக கோபால் ரத்னா விருதுகளை அமைச்சர் அறிமுகப்படுத்தினார். i) சிறந்த பால்வள விவசாயி, ii), சிறந்த செயற்கைக் கருத்தரிப்புத் தொழிற்நுட்பனர், iii) சிறந்த பால்வள கூட்டுறவு/ பால் தயாரிக்கும் நிறுவனம்/ விவசாய உற்பத்தி நிறுவனம் ஆகிய மூன்று பிரிவுகளில் விருது வழங்கப்படும். இந்த விருதுக்குத் தகுதி வாய்ந்த விவசாயிகள்/ பால்வள கூட்டுறவு சங்கங்கள்/ செயற்கைக் கருத்தரிப்புத் தொழிற்நுட்பனர்கள் ஆகியோர் இணையதளம் வாயிலாக விண்ணப்பிக்கலாம் என்றும், இதற்கான இணையதளம் ஜூலை 15-ஆம் தேதி முதல் பயன்பாட்டிற்கு வரும் என்றும் அமைச்சர் கூறினார். வெற்றியாளர்கள், அக்டோபர் 31-ஆம் தேதி அறிவிக்கப்படுவார்கள்.
உமங் தளத்தில் மின்னணு கோபாலா செயலியை ஒருங்கிணைப்பதன் வாயிலாக உமங் தளத்தைப் பயன்படுத்தும் சுமார் 3.1 கோடி பேர் இந்த செயலியையும் உபயோகப்படுத்துவார்கள் என்றும் அவர் தெரிவித்தார். வளர்ப்பினங்களை மேம்படுத்தும் ஓர் விரிவான சந்தையாகவும், விவசாயிகள் நேரடியாகப் பயன்படுத்தும் தகவல் களஞ்சியமாகவும் மின்னணு கோபாலா  செயலி விளங்கும்.
நிகழ்ச்சியில் பேசிய அமைச்சர், உலகளவில், பால்வள நாடுகளுள் இந்தியா முன்னிலை வகிப்பதாகவும், 2019-20 ஆம் ஆண்டில் 198.4 மில்லியன் டன் பால் உற்பத்தி செய்யப்பட்டிருப்பதாகவும் கூறினார். தற்போதைய விலையின்படி 2018-19 ஆம் ஆண்டில் ரூ. 7.72 லட்சம் கோடிக்கும் அதிகமாக இருந்த பால் உற்பத்தியின் மதிப்பு, கோதுமை மற்றும் நெல் உற்பத்தியின் மதிப்பை விட அதிகமாகும்.
கடந்த ஆறு ஆண்டுகளில் பால் உற்பத்தி சராசரியாக வருடத்திற்கு 6.3% வளர்ச்சி அடைந்திருப்பதாகவும், உலகளவில் பால் உற்பத்தி, 1.5% வளர்ச்சியைப் பெற்றிருப்பதாகவும் அமைச்சர் குறிப்பிட்டார். 2013-14 ஆம் ஆண்டில் 307 கிராமாக இருந்த நாள் ஒன்றில் ஒரு நபருக்குக் கிடைக்கும் பாலின் அளவு, 2019-20 ஆம் ஆண்டில் 406 கிராமாக உயர்ந்து, 32.24% அதிகரித்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1723395
பாதுகாப்பு அமைச்சகம்
ஃபிரான்ஸ் நாட்டு போர்க்கப்பல்கள், கொச்சி வருகை
ஜேன் டார்க் என்ற உலகைச் சுற்றி வரும் இயக்கத்தின் ஒரு பகுதியாக, ஃபிரான்ஸ் நாட்டின் போர்க்கப்பல்களான எஃப். எஸ். டிக்ஸ்மியூட் மற்றும் லா பஃயேத் ஆகியவை மார்ச் 6-10 வரை கொச்சியில் தங்கியுள்ளது. ரியர் அட்மிரல் இமானுவேல் ஸ்லார்ஸ், கேப்டன் இமானுவேல் மோகார்ட் மற்றும் லெஃப்டினன்ட் கமாண்டர் கிஸ்லைன் தெலேபிளாங்க் ஆகியோர் தெற்கு கடற்படையின் தலைமைத் தளபதி ஜே. சிங்கை மார்ச் 6-ஆம் தேதி சந்தித்து, இரு நாட்டு கடற்படைகளுக்கு இடையே உள்ள கடல்சார் ஒத்துழைப்பு விஷயங்கள் குறித்து விரிவாக ஆலோசித்தார்கள்.
தமது பயணத்தின் போது தெற்கு கடற்படைத் தலைமையின் கப்பல்கள் மற்றும் பயிற்சிப் பள்ளிகளை ஃபிரான்ஸ் நாட்டுக் குழு நேரில் சென்று பார்வையிட்டது. பல்வேறு ரகமான பயிற்சிகள், விளையாட்டுகள் உள்ளிட்ட தொழில்முறை மற்றும் சமூகத் தொடர்பு முதலியவை ஃபிரான்ஸ் நாட்டு கப்பல்கள் வருகையின் முக்கிய அம்சங்களாகும். கப்பல்களில் பயணிக்கும் அந்நாட்டு ராணுவ வீரர்கள், இந்திய வீரர்களுடன் கூட்டு ராணுவப் பயிற்சியிலும் ஈடுபடுவார்கள்.
இந்தோ-பசிபிக் பகுதியில் பிராந்திய கடல்சார் பாதுகாப்பு மற்றும் நிலைத்தன்மையை மேம்படுத்துவதில் இந்தோ- ஃபிரான்ஸ் கடற்படை ஒத்துழைப்பு முக்கிய அங்கம் வகிக்கிறது. ஃபிரான்ஸ் நாட்டு கப்பல்களின் வருகை, இரு நாடுகளுக்கு இடையேயான ராணுவ உறவுமுறை மற்றும் கேந்திர கூட்டுமுயற்சியை மேலும் வலுப்படுத்தும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1905025
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
சாலையோர வியாபாரிகளுக்கு நிதியுதவி
கொவிட்-19 பெருந்தொற்றுநோயின் போது மோசமாக பாதிக்கப்பட்ட சாலையோர வியாபாரிகள் தங்கள் வணிகங்களை மீண்டும் தொடங்க பிணையற்ற செயல்பாட்டு மூலதனக் கடனை எளிதாக்கும் நோக்கத்துடன் வீட்டுவசதி மற்றும் நகர்ப்புற விவகாரங்கள் அமைச்சகம், ஜூன் 01, 2020 அன்று பிரதமரின் சாலையோர வியாபாரிகள் திட்டத்தை  தொடங்கியது. இந்த திட்டம் பின்வரும் நோக்கங்களைக் கொண்டுள்ளது:
முந்தைய கடன்களைத் திருப்பிச் செலுத்தும்போது, இரண்டாவது மற்றும் மூன்றாவது தவணைகளில் முறையே ₹20,000 மற்றும் ₹ 50,000 உயர்த்தப்பட்ட கடனுடன், 1 வருட காலத்திற்கு ₹10,000 வரை பிணையற்ற செயல்பாட்டு மூலதனக் கடனை வழங்குதல்.
ஆண்டுக்கு 7% வட்டி மானியம் மூலம், வழக்கமான திருப்பிச் செலுத்துவதை ஊக்குவித்தல்;
டிஜிட்டல் பரிவர்த்தனைகளுக்கு ஆண்டுக்கு ₹1,200 வரை கேஷ் பேக் மூலம் வெகுமதி அளிக்கவும்.
இத்தகவலை மத்திய வீட்டுவசதித் துறை இணையமைச்சர் கவுஷல் கிஷோர் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
விவசாயத்துறை அமைச்சகம்
தேசிய பயிர்க்காப்பீடு இணையதளம் மூலம் இழப்பீடு தொகையை பெறும் மின்னணு முறையை மத்திய வேளாண் துறை அமைச்சர் திரு நரேந்திர சிங் தோமர் சிங் அறிமுகப்படுத்தினார்
தேசிய பயிர்க்காப்பீடு இணையதளம் மூலம் இழப்பீடு தொகையை பெறும் டிஜிட்டல் க்ளைம் எனப்படும் மின்னணு பணப்பரிமாற்ற முறையை புதுதில்லியில் இன்று நடைபெற்ற நிகழ்ச்சியில், மத்திய வேளாண் துறை அமைச்சர் திரு நரேந்திர சிங் தோமர் அறிமுகப்படுத்தினார். இதன் மூலம் பிரதமரின் பசல் பீமா யோஜனா என்னும் பயிர்க்காப்பீடுத் திட்டத்திற்கான இழப்பீடுத்தொகையை மின்னணு பரிமாற்றத்தின் மூலம் விவசாயிகளின் வங்கிக்கணக்கில் செலுத்த முடியும்.
இந்தத்திட்டத்தின் மூலம் 6 மாநிலங்களைச்சேர்ந்த விவசாயிகளின் பயிர்க்காப்பீட்டுக்கான இழப்பீட்டுத் தொகை மின்னணு முறையில் வழங்கப்படும். பயிர்க்காப்பீடு இழப்பீடு வழங்குவதில் ஏற்படும் தாமதத்தைக் குறைப்பதன் மூலம் விவசாயிகளுக்கு நிதி சார்ந்த ஆதரவு அளிக்கவும் இந்த மின்னணு பணப்பரிமாற்ற முறை பெரிதும் கைகொடுக்கும்.
இந்நிகழ்ச்சியில் பேசிய நரேந்திர சிங் தோமர், பயிர்க்காப்பீடு இழப்பீட்டுத்தொகையை மின்னணு முறையில் வழங்குவது புரட்சிகரமான நடவடிக்கையாக இருப்பதுடன், வேளாண் துறை அமைச்சகத்திற்கு பெருமை சேர்ப்பதாக இருப்பதாகவும் கூறினார். வேளாண் துறையில் விவசாயிகளை தற்சார்புடையவர்களாக மாற்றுவதற்கு இந்த மின்னணு பணப்பரிவர்த்தனை உதவும் என்று குறிப்பிட்டார்.
ராஜஸ்தான், உத்தரப்பிரதேசம், இமாச்சலப்பிரதேசம், சத்தீஸ்கர், உத்ராகண்ட், ஹரியானா ஆகிய 6 மாநிலங்களைச்சேர்ந்த காப்பீடு செய்திருந்த விவசாயிகளுக்கு 2023, மார்ச் 23ம் தேதி மொத்தம் ரூ.1260.35 கோடி டிஜிட்டல் முறையில் பணப்பரிமாற்றம் செய்யப்பட்டுள்ளது. இதேபோல், பிரதமரின் பசல் பீமா காப்பீடுத் திட்டத்தில் காப்பீடு செய்திருந்த விவசாயிகளுக்கு இதுவரை ரூ.1.32 லட்சம் கோடி இழப்பீடு செலுத்தப்பட்டுள்ளது.
இதைத் தொடர்ந்து காப்பீடு செய்துள்ள எஞ்சிய மற்ற மாநிலங்களைச்சேர்ந்த விவசாயிகளுக்கும் டிஜிட்டல் முறையில் பணப்பரிமாற்றம் செய்வதற்கான நடவடிக்கைகளை மத்திய அரசு மேற்கொண்டு வருவதாக கூறினார். மேலும் ஆந்திரப்பிரதேசம் மற்றும் பஞ்சாப் மாநிலங்களை பிரதமரின் பசல் பீமா காப்பீடுத் திட்டத்தில் மீண்டும் இணைப்பது குறித்து பேச்சுவார்த்தை நடத்தி வருவதாக குறிப்பிட்ட அமைச்சர், தெலங்கானா மற்றும் ஜார்க்கண்ட் மாநிலங்களும் மீண்டும் இணைய விரும்பம் தெரிவித்திருப்பதாக கூறினார்.
நடைமுறையில் உள்ள திட்டத்தின் படி, காப்பீடு செய்திருந்த விவசாயிகளுக்கு இழப்பீடு வழங்குவதில் தாமதம் ஏற்படுவதாகவும் பல்வேறு காரணிகளின் அடிப்படையில் இந்த தாமதம் ஏற்படுவதாகவும் கூறினார். இந்த தாமதத்தை களைவதுடன், விவசாயிகளின் நலனைக் கருத்தில்கொண்டே மத்திய அரசு டிஜிட்டல் பணப்பரிமாற்ற முறையை அறிமுகம் செய்திருப்பதாகவும் அமைச்சர் குறிப்பிட்டார். தேசிய பயிர்க்காப்பீடு இணையதளம் மற்றும் பொது நிதி மேலாண்மை முறை ஆகியவற்றை ஒருங்கிணைத்து இந்த டிஜிட்டல் பணப்பரிமாற்ற தொழில்நுட்பம் செயல்படுவதாகவும் திரு நரேந்திர சிங் தோமர் குறிப்பிட்டார்.
இந்த நிகழ்ச்சியில் வேளாண்மை மற்றும் விவசாயிகள் நலத்துறை அமைச்சர் திரு கைலாஷ் சௌத்ரி, உத்தரப்பிரதேச வேளாண் அமைச்சர், மத்திய வேளாண் துறை செயலாளர் திரு மனோஜ் அஹூஜா உள்ளிட்ட பலர் கலந்துகொண்டனர். மேலும் இந்திய வேளாண் காப்பீடு நிறுவனம் மற்றும் பாரத ஸ்டேட்பேங்க் வங்கியின் காப்பீடுத் தொகை அதிகாரிகள் உள்ளிட்ட பலர் கலந்துகொண்டனர்.
பாதுகாப்பு அமைச்சகம்
கடல்சார் பாதுகாப்பு குறித்த கூட்டம் கோவாவில் நடைபெற்றது
கோவா கடல்சார் கூட்டம் - 2021-ன் மூன்றாவது பதிப்பை 2021 நவம்பர் 7 முதல் 9 வரை கோவாவில் உள்ள கடற்படை போர் கல்லூரியின் கீழ் இந்திய கடற்படை நடத்தியது.
"கடல்சார் பாதுகாப்பு மற்றும் பெருகிவரும் புதுவகை அச்சுறுத்தல்கள்: இந்திய பெருங்கடல் நாடுகளின் கடற்படைகளின் துடிப்பான பங்களிப்பு குறித்த ஆய்வு" எனும் தலைப்பில் இந்தாண்டின் கூட்டம் நடைபெற்றது.
வங்கதேசம், கமொரோஸ், இந்தோனேசியா, மடகாஸ்கர், மலேசியா, மாலத்தீவுகள், மொரீசியஸ், மியான்மர், செஷில்ஸ், சிங்கப்பூர் இலங்கை மற்றும் தாய்லாந்து ஆகிய 12 இந்திய பெருங்கடல் நாடுகளைச் சேர்ந்த கடற்படைகளின் தலைவர்கள் இந்த கூட்டத்தில் கலந்துகொண்டனர்.
வரவேற்புரை வழங்கிய தெற்கு கடற்படைப் பிரிவின் தளபதி வைஸ் அட்மிரல் ஏ கே சாவ்லா, கடல்சார் பாதுகாப்பின் முக்கியத்துவத்தை வலியுறுத்துவதோடு இந்திய பெருங்கடல் பகுதியில் பாதுகாப்பு மற்றும் ஒருங்கிணைந்த வளர்ச்சியை உறுதி செய்வதற்கான இந்திய கடற்படையில் உறுதி குறித்து எடுத்துரைத்தார்.
பிரதமர் திரு நரேந்திர மோடியின் கடல்சார் லட்சியமான சாகர்  குறித்து கூட்டத்தில் கலந்து கொண்டவர்களுக்கு நினைவூட்டிய அவர், கோவா கூட்டத்தில் நடைபெறும் ஆலோசனைகள் புதுவகை அச்சுறுத்தல்கள் குறித்த புரிதல்களை பகிர்ந்து கொள்ள உதவும் என்று நம்பிக்கை தெரிவித்தார்.
கூட்டத்தில் உரையாற்றிய பாதுகாப்பு செயலாளர் திரு அஜய் குமார், இந்திய பெருங்கடல் பகுதியில் இந்தியாவின் ஆக்கப்பூர்வ செயல்பாட்டின் அடையாளமாக கோவா கடல்சார் கூட்டம் திகழ்வதாக கூறினார். கடல்சார் பாதுகாப்பு பொருளாதார வளமும் ஒன்றோடு ஒன்று தொடர்புடையது என்று கூறிய அவர், இவை இரண்டையும் வலுப்படுத்த இந்தியா நடவடிக்கைகளை எடுத்து வருவதாக கூறினார்.
சிறப்புரையாற்றிய வெளியுறவு செயலாளர் திரு ஹர்ஷ்வர்தன் ஷிரிங்க்லா, சாகர் குறித்த இந்தியாவின் லட்சியம் மற்றும் கடல்சார் பாதுகாப்பு குறித்த அதன் அணுகுமுறை குறித்து பேசினார். நீல பொருளாதாரத்தின் முக்கிய அங்கமாக கடல்சார் போக்குவரத்து மற்றும் சரக்கு போக்குவரத்து விளங்குவதாகவும் இந்திய பெருங்கடல் பகுதியில் உள்ள நாடுகளுக்கு இது மிகவும் முக்கியம் என்றும் அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1770089
உள்துறை அமைச்சகம்
சுபாஷ் சந்திரபோஸ் பேரிடர் மேலாண்மை விருது-2023
பேரிடர் மேலாண்மையில் சிறந்த பங்களிப்பை மேற்கொண்டதற்காக அமைப்பு பிரிவில் ஒடிஷா மாநில பேரிடர் மேலாண்மை ஆணையம், மிசோரமில் உள்ள லுங்லைய் தீயணைப்பு நிலையம் ஆகியவை சுபாஷ் சந்திரபோஸ் பேரிடர் மேலாண்மை விருதுக்கு தேர்ந்தெடுக்கப்பட்டுள்ளன.
இந்த விருது ஆண்டுதோறும் நேதாஜி சுபாஷ் சந்திரபோஸ் பிறந்த தினமான ஜனவரி 23-ம் தேதி அறிவிக்கப்படுகிறது. விருதுக்கு தேர்ந்தெடுக்கப்படும் அமைப்புக்கு, 51 லட்சம் ரூபாய் ரொக்கப் பரிசுடன் சான்றிதழும், தனிநபருக்கு 5 லட்சம் ரூபாய் ரொக்கப் பரிசுடன் சான்றிதழும் வழங்கப்படுகிறது. இவ்விருதுக்காக அமைப்புகள் மற்றம் தனிநபர்களிடம் இருந்து 274 பரிந்துரைகள் பெறப்பட்டன.
2014-ம் ஆண்டு ஹுட்குட், 2019-ம் ஆண்டில் ஃபணி, 2020-ம் ஆண்டு ஆம்ஃபண்ட் புயல்களின் போதும், 2020-ம் ஆண்டு ஒடிஷா வெள்ளப்பெருக்கின் போதும், ஒடிஷா மாநில பேரிடர் மேலாண்மை ஆணையம் சிறப்பான சேவையை மேற்கொண்டது.
2021-ம் ஆண்டு ஏப்ரல் 24-ம் தேதி அன்று லுங்லை நகரம் மற்றும் பத்துக்கும் மேற்பட் கிராமங்களைச் சுற்றியுள்ள வனப்பகுதிகளில் பரவிய மிகப்பெரிய காட்டுத்தீயை அணைக்கும் பணியை மிசோரமில் உள்ள லுங்லை தீயணைப்பு நிலையம் சிறப்பாக கையாண்டது. உள்ளூர் மக்களுடன் இணைந்த 32 மணிநேரங்களுக்கு மேலாக தீயணைப்பு பணியில் படைவீரர்கள் ஈடுபட்டனர்.
சுகாதாரம் மற்றும் குடும்ப நலத்துறை அமைச்சகம்
மணிப்பூரில் ட்ரோன் மூலம் கொரோனா தடுப்பூசி விநியோக பரிசோதனை: திரு மன்சுக் மாண்டவியா தொடங்கி வைத்தார்
மணிப்பூரில் ட்ரோன் மூலம் கொரோனா தடுப்பூசி விநியோக பரிசோதனையை மத்திய சுகாதாரத்துறை அமைச்சர் திரு மன்சுக் மாண்டவியா இன்று தொடங்கி வைத்தார்.
இது குறித்து அவர் கூறியதாவது:
பிரதமர் திரு நரேந்திரமோடியின் தொலைநோக்கு தலைமைக்கு நன்றி. அவரது தலைமையின் கீழ் நாடு வேகமாக முன்னேறுகிறது. இன்று வரலாற்று சிறப்பு மிக்க நாள். தொழில்நுட்பம் வாழ்க்கையை எப்படி எளிதாக்குகிறது மற்றும் சமூக மாற்றத்தை ஏற்படுத்துகிறது என்பதை இன்றைய தினம் காட்டியுள்ளது.
இந்தியாவில் தயாரிக்கப்பட்ட ட்ரோன், முதல் முறையாக, தெற்கு ஆசியாவில் கொவிட் தடுப்பூசியை 15 கி.மீ தூரத்துக்கு 12 முதல் 15 நிமிடங்களில் கொண்டு செல்ல பயன்படுத்தப்பட்டுள்ளது. மணிப்பூரின் விஷ்ணுபூர் மாவட்ட மருத்துவமனையில் இருந்து கரங் தீவில் உள்ள லோதக் ஏரி பகுதியில் உள்ள ஆரம்ப சுகாதார மையத்துக்கு கொரோனா தடுப்பூசிகள் கொண்டு செல்லப்பட்டன. இந்த இடங்களுக்கு சாலை வழியான தூரம் 26 கி.மீ. லோதக் ஏரியில் 10 பேர் முதல் டோஸ் தடுப்பூசிகளையும், 8 பேர் 2வது டோஸ் தடுப்பூசிகளையும் செலுத்திக் கொண்டதாக அவர் கூறினார்.
தற்போது மணிப்பூர், நாகாலாந்து, அந்தமான் மற்றும் நிகோபார் தீவுகளுக்கு ட்ரோன் மூலம் கொரோனா தடுப்பூசிகள் விநியோகிக்க அனுமதி வழங்கப்பட்டுள்ளது. இதற்கான ஆரம்ப கட்ட ஆய்வை இந்திய மருத்துவ ஆராய்ச்சி கவுன்சில் கான்பூர் ஐஐடியுடன் இணைந்து மேற்கொண்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1760806
-----
(Visitor Counter : 243
அறிவியல் மற்றும் தொழில்நுட்பத்துறை
தொழில்நுட்பத்தை உள்நாட்டு மயமாக்குதல் குறித்து, அறிவியல், தொழில்நுட்பம் மற்றும் புதிய கண்டுபிடிப்பு கொள்கை ஆலோசனை கூட்டத்தில் மத்திய இந்திய பகுதியைச் சேர்ந்த நிபுணர்கள் ஆலோசனை
தொழில்நுட்பத்தை உள்நாட்டு மயமாக்குதல் குறித்து, அறிவியல், தொழில்நுட்பம் மற்றும் புதிய கண்டுபிடிப்பு கொள்கை  எஸ்டிஐபி) ஆலோசனை கூட்டத்தில் மத்திய இந்திய பகுதியைச் சேர்ந்த நிபுணர்கள் ஆலோசித்தனர்.
அறிவியல், தொழில்நுட்பம் மற்றும் புதிய கண்டுபிடிப்பு வரைவுக் கொள்கை கடந்த 2020-ம் ஆண்டு டிசம்பர் 31-ம் தேதி வெளியிடப்பட்டது. அப்போது முதல் இது குறித்த ஆலோசனைகள் மற்றும் பரிந்துரைகள் பெறப்பட்டு வருகின்றன.
இதன் 4-வது ஆலோசனைக் கூட்டம் சமீபத்தில் நடந்தது. உத்தரப் பிரதேசத்தின் அறிவியல் தொழில்நுட்ப கவுன்சில், அம்பேத்கர் பல்கலைக்கழகம் மற்றும் அறிவியல் தொழில்நுட்பத்துறையுடன் இணைந்து, மத்திய இந்திய பகுதியில் காணொலி காட்சி மூலம் இந்த ஆலோசனை கூட்டத்தை நடத்தியது.
இதில் தொழில்நுட்பத்தை உள்நாட்டுமயமாக்க வேண்டும், ஆயுஷ் போன்ற பாரம்பரிய மருத்துவத்தில் கவனம் செலுத்த வேண்டும், ஊரக பகுதி விஷயங்களில், மாநிலங்களின் பங்கு ஆகியவற்றை மத்திய இந்தியா பகுதியைச் சேர்ந்த பிரபல விஞ்ஞானிகள், சிந்தனையாளர்கள், கல்வியாளர்கள் மற்றும் தொழில்துறை நிபுணர்கள் வலியுறுத்தினர்.
இதில் பேசிய அறிவியல் மற்றும் தொழில்நுட்ப துறையின் எஸ்டிஐபி செயலாளர், டாக்டர் அகிலேஷ் குப்தா, ‘‘ இந்தியாவில் அறிவியல், தொழில்நுட்பம் மற்றும் புதிய கண்டுபிடிப்பில் கொவிட்-19 புதிய கோணத்தை கொண்டு வந்துள்ளது. இதில் சமூக பிரச்னைகளுக்கு குறிப்பாக சுகாதார பிரச்னைகளுக்கு அறிவியல்தான் தீர்வாக உள்ளது. இந்த சூழலில், அறிவியல், தொழில்நுட்பம், புதிய கண்டுபிடிப்பு கொள்கை முதன் முதலில் உருவாக்கப்பட்டு, ஆலோசனைகள் பெறப்பட்டு வருகின்றன. இதில் இந்திய அரசின் 82 துறைகள் பங்கேற்றுள்ளன’’ என்றார்.
எஸ்டிஐபி தலைமை செயலகம், இதுவரை 300 ஆலோசனை கூட்டங்களை நடத்தியுள்ளது. இந்தியா மற்றும் வெளிநாடுகளைச் சேர்ந்த 43,000 பேர் பங்கேற்று தங்கள் கருத்துக்களை தெரிவித்துள்ளனர். வரும் வாரங்களிலும் இந்த ஆலோசனை கூட்டங்கள் நடத்த திட்டமிடப்பட்டுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693803
(Visitor Counter : 198
PIB Headquarters
கொவிட்-19 - பிஐபி செய்தித் தொகுப்பு
16.07.2020
- ரசாயனம் மற்றும் உரங்கள் அமைச்சகம்
- வணிகம் மற்றும் தொழில்துறை அமைச்சகம்
- மீன்வளம், கால்நடை பராமரிப்பு மற்றும் பால்வளத் துறை அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- மனித வள மேம்பாட்டு அமைச்சகம்
- குறு சிறு மற்றும் நடுத்தர தொழில் துறை அமைச்சகம்
- பஞ்சாயத்து ராஜ் அமைச்சகம்
- பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
- பெட்ரோலியம் மற்றம் இயற்கை எரிவாயு அமைச்சகம்
- சாலைப் போக்குவரத்து மற்றும் நெடுஞ்சாலைத்துறை அமைச்சகம்
- அறிவியல் மற்றும் தொழில்நுட்பத்துறை
- கப்பல் போக்குவரத்து அமைச்சகம்
- சிறப்பு சேவைகள் மற்றும் கட்டுரைகள்
(
பிரதமர் அலுவலகம்
இந்தோ-பசிபிக் பகுதிக்கான இந்திய- ஃபிரான்ஸ் நாடுகளின் திட்டங்கள்
இந்தியாவும், ஃபிரான்சும் இந்தோ- பசிபிக் பகுதியின் முக்கிய கூட்டாளிகளாகத் திகழ்கின்றன. இந்தியப் பெருங்கடலில் இந்தோ- ஃபிரெஞ்சு கூட்டுமுயற்சி நமது இருதரப்பு உறவின் முக்கிய அங்கமாக உள்ளது. ‘இந்தியப் பெருங்கடல் பகுதியில் இந்திய- ஃபிரான்ஸ் ஒத்துழைப்பின் கூட்டு கேந்திர திட்டத்திற்கு' கடந்த 2018-ஆம் ஆண்டு இந்தியாவும் ஃபிரான்சும் இசைவு தெரிவித்தன. தற்போது நமது கூட்டு முயற்சிகளை பசிபிக் பெருங்கடலுக்கும் விரிவுபடுத்த நாம் தயாராக இருக்கிறோம்.
நமது இரு நாடுகளும் தடையில்லாத, வெளிப்படையான, உள்ளடக்கிய, பாதுகாப்பான மற்றும் அமைதியான இந்தோ- பசிபிக் பகுதியில் நம்பிக்கை கொண்டிருக்கிறோம். பிரதமர் திரு மோடியின் சாகர் திட்டமும், அதிபர் திரு மேக்ரானின் பாதுகாப்பு மற்றும் ஒத்துழைப்பு சார்ந்த திட்டமும் ஒருங்கிணைந்துள்ளன. விரிவான நமது ஒத்துழைப்பு, பாதுகாப்பு, ராணுவம், பொருளாதாரம், இணைப்பு, உள்கட்டமைப்பு, நிலைத்தன்மை மற்றும் மனித மேம்பாட்டை உள்ளடக்கி இருக்கிறது.
நமது இருதரப்பு ஒத்துழைப்பு, நம் பரஸ்பர பாதுகாப்பை வலுப்படுத்துவதோடு, இந்தோ- பசிபிக் பகுதியில் அமைதி மற்றும் நிலைத்தன்மைக்கு ஆதரவளிக்கிறது. ஆப்பிரிக்கா உள்ளிட்ட நாடுகளுக்கும், இந்தியப் பெருங்கடல் பகுதி, தெற்கு ஆசியா, தென்கிழக்கு ஆசியா மற்றும் பசிபிக் பகுதிகளுக்கும் மேம்பாட்டு ஒத்துழைப்பை விரிவுபடுத்துவதற்காக நாம் தொடர்ந்து இணைந்து பணியாற்றுவோம்.
இந்தியாவும், ஃபிரான்சும் சர்வதேச சூரிய ஒளி கூட்டணியை அறிமுகப்படுத்தியதோடு, இந்தப் பகுதியில் புதுப்பிக்கத்தக்க எரிசக்தியைப் பயன்படுத்துவதிலும் தீவிரமாக உள்ளன. இந்தோ- பசிபிக் பூங்காக்கள் கூட்டுமுயற்சியை இரு நாடுகளும் தொடர்ந்து அமல்படுத்துவதுடன் பசிபிக் நாடுகளில் சதுப்புநிலங்களின் பாதுகாப்பிலும் ஆதரவளித்து வருகின்றன. இந்தோ-பசிபிக் பகுதியை ஆராய்ச்சி மற்றும் கல்விக்கு உகந்ததாக உருவாக்கும் நோக்கத்தோடு இந்தோ- ஃபிரெஞ்சு சுகாதார வளாகத்தை கட்டமைப்பது பற்றியும் இரு நாடுகளும் ஆலோசிக்கும்.
பிரதமர் அலுவலகம்
ஆசிய விளையாட்டுப் போட்டியில் பங்கேற்கும் இந்திய அணிக்கு பிரதமர் வாழ்த்து
ஆசிய விளையாட்டுப் போட்டிகளில் பங்கேற்கும் இந்திய வீரர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
எக்ஸ் சமூக ஊடக தளத்தில் பிரதமர் பதிவிட்டிருந்ததாவது:
“ஆசிய விளையாட்டுப் போட்டிகள் தொடங்கவுள்ள நிலையில், இந்திய அணியினருக்கு எனது வாழ்த்துகளைத் தெரிவித்துக் கொள்கிறேன். ஆசிய விளையாட்டுப் போட்டிகளில் இதுவரை இல்லாத அளவுக்கு மிகப்பெரிய குழுவை அனுப்புவதன் மூலம் விளையாட்டு மீதான இந்தியாவின் ஆர்வமும், அர்ப்பணிப்பும் பிரகாசிக்கிறது. நமது விளையாட்டு வீரர்கள் சிறப்பாக விளையாடி, உண்மையான விளையாட்டு உணர்வு என்ன என்பதை செயலில் நிரூபிக்கட்டும்.”
((
பிரதமர் அலுவலகம்
நிவர் புயல் நிலவரம் குறித்து தமிழக முதல்வர், புதுச்சேரி முதல்வருடன் பிரதமர் பேசினார்
பிரதமர் திரு.நரேந்திர மோடி, நிவர் புயல் நிலவரம் குறித்து தமிழக முதல்வர் திரு.எடப்பாடி பழனிசாமி, புதுச்சேரி முதல்வர் திரு.வி.நாராயணசாமி ஆகியோருடன் பேசினார்.
பிரதமர் பகிர்ந்துள்ள டுவிட்டர் பதிவில், “நிவர் புயல் தொடர்பான நிலவரம் குறித்து தமிழக முதல்வர் திரு.எடப்பாடி பழனிசாமி, புதுச்சேரி முதல்வர் திரு. வி.நாராயணசாமி ஆகியோரிடம் பேசினேன். மத்திய அரசு அனைத்து உதவிகளையும் செய்யும் என்று உறுதி அளித்தேன். பாதிக்கப்படக்கூடிய பகுதிகளில் உள்ள மக்கள் பாதுகாப்பாக இருப்பதற்காக நான் பிரார்த்திக்கிறேன்” என்று அவர் கூறியுள்ளார்.
••••••
(
கூட்டுறவு அமைச்சகம்
குஜராத்தின் சூரத் நகரில் சுமுல் பால் பொருட்கள் திட்டம்: மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா தொடங்கி வைத்து அடிக்கல் நாட்டினார்
குஜராத்தின் சூரத் நகரில் சுமுல் பால்பொருட்கள் திட்டங்களை மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா தொடங்கி வைத்து அடிக்கல் நாட்டினார். மத்திய அமைச்சர் திருமதி தர்ஷனா ஜர்தோஷ் மற்றும் குஜராத் முதல்வர் திரு புபேந்திர படேல் ஆகியோர் உட்பட பலர் இந்நிகழ்ச்சியில் கலந்து கொண்டனர்.
இந்நிகழ்ச்சியில் மத்திய அமைச்சர் திரு அமித்ஷா பேசியதாவது:
தெற்கு குஜராத்தின் தபி மாவட்டத்தில் வரலாற்றுச் சிறப்பு மிக்க கூட்டுறவு மாநாடு நடத்தப்பட்டுள்ளது. இங்கு ஏராளமான மக்கள் கலந்து கொண்டிருப்பது, குஜராத்தில் கூட்டுறவுக் கட்டமைப்பு எவ்வளவு வலுவாக உள்ளது என்பதற்குச் சான்றாக உள்ளது. சுதந்திரத்தின் 100வது ஆண்டில் கூட்டுறவு இயக்கங்களை வலுப்படுத்தி, உலகிலேயே மிகவும் வலுவான கூட்டுறவு இயக்கமாக மாற்றுவதுதான் நமது இலக்கு. 71 ஆண்டுகளுக்கு முன்பு தொடங்கிய சுமுல் நிறுவனம் 200 லிட்டர் பாலை விற்பனை செய்தது. இன்று அந்நிறுவனம் 20 லட்சம் லிட்டர் பாலை விற்பனை செய்கிறது. இந்த பால் உற்பத்தியில் பழங்குடியின ஆண்கள், பெண்களின் பங்களிப்பு அதிகம். பழங்குடியினப் பெண்களின் கடின உழைப்பால் ரூ.7 கோடி மதிப்பிலான பால் தினசரி விற்கப்படுகிறது. இந்தப் பணம் 2.5 லட்சம் உறுப்பினர்களின் வங்கிக் கணக்கில் நேரடியாக செலுத்தப்படுகிறது. இதுதான் சுமுல் நிறுவனத்தின் கீழ் திரு த்ரிபுவன் படேல் முயற்சியின் கீழ் குஜராத்தில் உருவாக்கப்பட்ட கூட்டுறவின் அதிசயம்.
சுமுல் பிராண்ட் தற்போது உலகளாவிய பிராண்டாக மாறி ரூ.53,000 கோடி வருவாய் ஈட்டுகிறது. இது கூட்டுறவு இயக்கத்தின் பலத்தை பிரதிபலிக்கிறது.
இவ்வாறு மத்திய அமைச்சர் திரு. அமித்ஷா பேசினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1805574
ரசாயனம் மற்றும் உரங்கள் அமைச்சகம்
பணியிடங்களில் ரசாயனங்களின் பாதுகாப்பான பயன்பாடு குறித்த கருத்தரங்கிற்கு டாக்டர் மன்சுக் மாண்டவியா தலைமை தாங்கினார்; சர்வதேச ரசாயன பாதுகாப்பு அட்டைகள் குறித்து சர்வதேச தொழிலாளர் அமைப்புடன் புரிந்துணர்வு ஒப்பந்தம் கையெழுத்து
பணியிடங்களில் ரசாயனங்களின் பாதுகாப்பான பயன்பாடு குறித்து இன்று புதுதில்லியில் நடைபெற்ற கருத்தரங்கிற்கு மத்திய ரசாயனம் மற்றும் உரங்கள், சுகாதார மற்றும் குடும்பநலத்துறை அமைச்சர் டாக்டர் மன்சுக் மாண்டவியா தலைமை தாங்கினார். ரசாயனம் மற்றும் பெட்ரோ ரசாயன துறையும் சர்வதேச தொழிலாளர் அமைப்பும் இந்த கருத்தரங்கிற்கு ஏற்பாடு செய்திருந்தது. சர்வதேச ரசாயன பாதுகாப்பு அட்டைகளை ஏற்பதற்கான புரிந்துணர்வு ஒப்பந்தம் ரசாயனம் மற்றும் பெட்ரோ ரசாயன துறைக்கும், சர்வதேச தொழிலாளர் அமைப்புக்கும் இடையே டாக்டர் மாண்டவியா முன்னிலையில் கையெழுத்தானது.
தொழிலாளர் பாதுகாப்பும், மனிதாபிமான நடத்தையும் இந்தியாவின் முன்னுரிமையாக உள்ளது என்று இந்த கருத்தரங்கில் பேசிய டாக்டர் மன்சுக் மாண்டவியா தெரிவித்தார். மக்களின் மேம்பாடு மற்றும் நலனை உறுதிசெய்ய உலகளாவிய சிறந்த நடைமுறைகளை இந்தியா மனமுவந்து ஏற்றுக் கொண்டிருப்பதாக அவர் கூறினார். ரசாயன தொழில் துறை இந்தியப் பொருளாதார வளர்ச்சிக்கு முக்கியமானதாகவும் ஒருங்கிணைந்த பகுதியாகவும் இருக்கிறது என்று அவர் குறிப்பிட்டார்.
முறையான பாதுகாப்பு நடவடிக்கைகளில் குறைபாடு காரணமாக ரசாயனங்கள் தொடர்பான விபத்துகள் அடிக்கடி ஏற்படுவதை அவர் சுட்டிக்காட்டினார். இதுவே உலகளாவிய பாதுகாப்பு தரம் மற்றும் நடைமுறைகளை ஏற்பதற்கான தேவையை உருவாக்கியது என்று அவர் கூறினார். அரசு அதிகாரிகள், நிபுணர்கள், தொழில்துறை தலைவர்கள் உள்ளிட்டோரின் சிந்தனை அமர்வை வலியுறுத்திய டாக்டர் மாண்டவியா இத்தகைய கலந்தாலோசனை புதிய சிந்தனைகளை கொண்டுவரும் என்றும், இது எதிர்காலத்தில் சட்டங்கள் இயற்றவும், நடவடிக்கைகள் மேற்கொள்ளவும் பயன்படும் என்றும் தெரிவித்தார்.
மேலும் விவரங்களுக்கு இதன் ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1845306
சிறுபான்மையினர் நலன் அமைச்சகம்
குவாஜா மொய்னுதீன் சிஷ்டியின் 810-வது உரூஸ் விழாவையொட்டி ராஜஸ்தானின் அஜ்மீர் ஷெரீப் தர்காவில் பிரதமர் திரு நரேந்திர மோடியின் சார்பாக மத்திய சிறுபான்மையினர் நலன் துறை அமைச்சர் திரு முக்தார் அப்பாஸ் நக்வி “சதர்” வழங்கினார்
குவாஜா மொய்னுதீன் சிஷ்டியின் 810-வது உரூஸ் விழாவையொட்டி ராஜஸ்தானின் அஜ்மீர் ஷெரீப் தர்காவில் பிரதமர் திரு நரேந்திர மோடியின் சார்பாக மத்திய சிறுபான்மையினர் நலன் துறை அமைச்சர் திரு முக்தார் அப்பாஸ் நக்வி “சதர்” வழங்கினார்.
வருடாந்திர உரூஸ் விழாவை ஒட்டி இந்தியாவிலும் வெளிநாட்டிலும் உள்ள குவாஜா மொய்னுதீன் சிஷ்டி-யைப் பின்பற்றுபவர்களுக்கு வாழ்த்துகளைத் தெரிவிக்கும் பிரதமரின் கடிதத்தை திரு நக்வி வாசித்தார்.
"810-வது உரூஸை முன்னிட்டு உலகம் முழுவதும் உள்ள குவாஜா மொய்னுதீன் சிஷ்டி-யின் பின்பற்றுபவர்களுக்கு அன்பான வாழ்த்துகள். அஜ்மீர் ஷெரீப்புக்கு "சதர்" வழங்குவதன் மூலம், மனித நேயம் குறித்த செய்தியை முழு உலகிற்கும் வழங்கிய சிறந்த சூஃபி துறவிக்கு நான் மரியாதை செலுத்துகிறேன். வேற்றுமையில் ஒற்றுமை என்பது இந்தியாவின் அடையாளம். நாட்டில் பல்வேறு பிரிவுகள், சமூகங்கள் மற்றும் நம்பிக்கைகளின் இணக்கமான சகவாழ்வு எங்கள் பலம்,” என்று தமது வாழ்த்து செய்தியில் பிரதமர் கூறினார்.
பெரும் துறவிகள், மகாத்மாக்கள், பீர், ஃபக்கீர் ஆகியோர் பல்வேறு காலகட்டங்களில் நாட்டின் சமூக-கலாச்சார கட்டமைப்பை வலுப்படுத்துவதில் முக்கியப் பங்கு வகித்துள்ளனர். இந்தப் புகழ்பெற்ற பாரம்பரியத்தில், சமூகத்திற்கு அன்பு மற்றும் நல்லிணக்கத்தின் செய்தியை வழங்கிய குவாஜா மொய்னுதீன் சிஷ்டி-யின் பெயர் முழு மரியாதையுடன் குறிப்பிடப்படுகிறது என்று திரு நரேந்திர மோடி தனது செய்தியில் குறிப்பிட்டுள்ளார். .
பிரதமர் தனது செய்தியில் மேலும் கூறியதாவது, "கரிப் நவாஸின் தத்துவம் மற்றும் கொள்கைகள் வரும் தலைமுறையினருக்கு தொடர்ந்து ஊக்கமளிக்கும். நல்லிணக்கம் மற்றும் சகோதரத்துவத்தின் சின்னமான உரூஸ், பக்தர்களின் நம்பிக்கையை மேலும் வலுப்படுத்தும். இந்த நம்பிக்கையுடன், தர்கா அஜ்மீர் ஷெரீப்பில் குவாஜா மொய்னுதீன் சிஷ்டி-யின் வருடாந்திர உரூஸ் நிகழ்வில், நாட்டின் மகிழ்ச்சி மற்றும் செழிப்புக்காக நான் பிரார்த்தனை செய்கிறேன்.”
சமூகத்தின் அனைத்துப் பிரிவைச் சேர்ந்த மக்களும் பிரதமரின் “சதர்”-ஐ முழு மனதுடன் வரவேற்றனர்.
இந்நிகழ்ச்சியில் பேசிய திரு நக்வி, பிரதமர் திரு நரேந்திர மோடி குறிப்பிடும் சூஃபி துறவிகளின் தத்துவம், அவரது தொலைநோக்குப்பார்வை, கலாச்சாரம் மற்றும் உள்ளடக்கிய அதிகாரமளிப்புக்கான அவரது அர்ப்பணிப்பு ஆகியவை இந்தியாவை "உலகத்தின் குரு" ஆக்குவதற்கான "பயனுள்ள மந்திரம்" என்று நக்வி கூறினார்.
இன்று முழு உலகமும் திரு மோடியை நம்பிக்கையுடன் "அமைதியின் ஜோதியாகப் " பார்க்கிறது என்று அமைச்சர் கூறினார். திரு மோடிக்கு சூஃபி துறவிகளின் ஆசீர்வாதங்கள் மற்றும் சமூகத்தின் ஆதரவின் விளைவு இது என்றார் அவர்.
வகுப்பு மற்றும் சமூக நல்லிணக்கத்திற்கான உறுதிப்பாட்டை வலுப்படுத்த கரிப் நவாஸின் வாழ்க்கை நம்மை ஊக்குவிக்கிறது என்று திரு நக்வி கூறினார். இந்த ஒற்றுமையால் சமூகத்தில் பிளவு மற்றும் மோதலை உருவாக்கும் சதியில் ஈடுபடும் சக்திகளை முறியடிக்க முடியும். குவாஜா மொய்னுதின் சிஷ்டி-யின் போதனைகள் உலகிற்கு அமைதி ,இந்தியாவின் கலாச்சாரம் மற்றும் அர்ப்பணிப்பின் பயனுள்ள செய்தியாகும்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1795969